b'\n_START_ARTICLE_\nIniciativa Internacionalista - La Solidaritat entre els Pobles\n_START_SECTION_\nFormaci\xc3\xb3\n_START_PARAGRAPH_\nAquesta candidatura \xc3\xa9s una coalici\xc3\xb3 d\'Izquierda Castellana i Comuner@s en qu\xc3\xa8 tamb\xc3\xa9 participen candidats d\'altres partits extraparlamentaris i sindicats, com Frente Popular Galega, i organitzacions pol\xc3\xadtiques com Cucha Independentista Aragonesa, Corriente Roja, Iniciativa Comunista i Lucha Internacionalista. Ha rebut tamb\xc3\xa9 el suport de militants descontents d\'Esquerra Unida del Pa\xc3\xads Valenci\xc3\xa0, com l\'agrupaci\xc3\xb3 de Bigastre, que ha anunciat la seva sortida d\'Esquerra Unida, Nova Esquerda Socialista, Col\xc2\xb7lectiu Republic\xc3\xa0 Baix Llobregat i personatges del m\xc3\xb3n de la cultura com Carlo Frabetti, Santiago Alba Rico, Andr\xc3\xa9s Sorel, Javier S\xc3\xa1daba i Alfredo Grimaldos. S\'autodefineix com una uni\xc3\xb3 de forces sobiranistes i independentistes d\'esquerres, les forces pol\xc3\xadtiques de l\'esquerra estatal respectuoses amb els drets nacionals dels diversos pobles oprimits per l\'Estat espanyol, aix\xc3\xad com d\'importants moviments socials i sindicals._NEWLINE_Inicialment es trob\xc3\xa0 immersa en un proc\xc3\xa9s judicial que pretenia anul\xc2\xb7lar la seva candidatura en aplicaci\xc3\xb3 de la Llei de Partits espanyola. El 16 de maig, el Tribunal Suprem d\'Espanya anul\xc2\xb7l\xc3\xa0 la candidatura al Parlament Europeu, per onze vots a cinc, en ser considerada per la Fiscalia General i l\'Advocacia de l\'Estat com una formaci\xc3\xb3 suposadament "pilotada" per ETA. Tanmateix, el Tribunal Constitucional estim\xc3\xa0 l\'empar sol\xc2\xb7licitat per la candidatura i anul\xc2\xb7l\xc3\xa0 la decisi\xc3\xb3 del Suprem i en conseq\xc3\xbc\xc3\xa8ncia, pogu\xc3\xa9 presentar-se lliurement a les eleccions europees del 7 de juny.\n_START_SECTION_\nSuport a la candidatura\n_START_PARAGRAPH_\nA m\xc3\xa9s dels partits nacionalistes castellans que van conformar la coalici\xc3\xb3, hi van participar les organitzacions pol\xc3\xadtiques Corriente Roja, Iniciativa Comunista i Lucha Internacionalista. Al costat d\'elles, van participar en la candidatura o la van recolzar les seg\xc3\xbcents organitzacions independentistes d\'esquerra:_NEWLINE_Des d\'Arag\xc3\xb3, va participar en la candidatura l\'organitzaci\xc3\xb3 pol\xc3\xadtica Cucha Independentista Aragonesa i en deman\xc3\xa0 el vot Puyal\xc3\xb3n de Cuchas i l\'organitzaci\xc3\xb3 jovenil Chobenalla Aragonesista, escissi\xc3\xb3 juvenil de CHA._NEWLINE_Des d\'Andalusia, va rebre el suport a t\xc3\xadtol individual de membres de l\'organitzaci\xc3\xb3 juvenil independentista Jaleo!!!, i fou avalada pel Colectivo de Unidad de los Trabajadores - Bloque Andaluz de Izquierdas, formaci\xc3\xb3 integrant actualment d\'Izquierda Unida._NEWLINE_Des de Can\xc3\xa0ries, li donaren suport els partits pol\xc3\xadtics Unidad del Pueblo i Alternativa Popular Canaria, el sindicat Frente Sindical Obrero de Canarias i l\'organitzaci\xc3\xb3 juvenil Is\xc3\xbbk\xc3\xa2n._NEWLINE_Dels Pa\xc3\xafsos Catalans particip\xc3\xa0 en la candidatura l\'organitzaci\xc3\xb3 pol\xc3\xadtica Endavant, i va rebre el suport del Col\xc2\xb7lectiu Republic\xc3\xa0 Baix Llobregat. Tamb\xc3\xa9 mostraren el seu suport a t\xc3\xadtol personal militants d\'organitzacions de l\'Esquerra Independentista com Maulets, Coordinadora d\'Assemblees de Joves de l\'Esquerra Independentista (CAJEI), Sindicat d\'Estudiants dels Pa\xc3\xafsos Catalans (SEPC), Candidatura d\'Unitat Popular (CUP), Comit\xc3\xa8 Catal\xc3\xa0 de Solidaritat Internacionalista (CCSI) i Terra i Llibertat. Endem\xc3\xa9s, militants i quadres del Partit Socialista de Mallorca-Entesa Nacionalista (PSM-EN) i de Joves d\'Esquerra Nacionalista-PSM (JEN-PSM)tamb\xc3\xa9 donaren suport la candidatura. _NEWLINE_Des del Pa\xc3\xads Basc, el dirigent de la il\xc2\xb7legalitzada Batasuna Arnaldo Otegi, acompanyat de la cap de llista per Biszcaia de la candidatura ilegalizada D3M Itziar Lopategi i la dirigent d\'Acci\xc3\xb3 Nacionalista Basca Miren Legorburu, demanaren el vot de l\'esquerra abertzale per a la candidatura despr\xc3\xa9s de la decisi\xc3\xb3 del Tribunal Constitucional. Otegi va afirmar que el seu prop\xc3\xb2sit inicial havia estat presentar una llista amb unes altres forces independentistes i d\'esquerres, la qual cosa havia estat impossible. Despr\xc3\xa9s d\'haver constatat que tampoc podrien haver-se presentat amb sigles pr\xc3\xb2pies o la seva opci\xc3\xb3 legal a Fran\xc3\xa7a, Euskal Herriaren Alde, haurien decidit demanar el vot per a Iniciativa Internacionalista, despr\xc3\xa9s de la petici\xc3\xb3 efectuada el dia anterior per aquesta organitzaci\xc3\xb3, la qual malgrat no ser una llista de l\'esquerra abertzale, \xc2\xabrecull bona part dels plantejaments que l\'esquerra abertzale ha fet\xc2\xbb. Tamb\xc3\xa9 va rebre el suport de l\'organitzaci\xc3\xb3 internacionalista vinculada a l\'esquerra abertzale Askapena, Euskal Herriko Komunistak, Euskal Herriko Alderdi Komunista Iraultzailea (EHAKI), Ekimen Komunista, Kimetz i l\'ex dirigent del sindicat abertzale LAB Rafael D\xc3\xadez Usabiaga, qui deman\xc3\xa0 el vot per II en un articcle publicat a Gara el 24 de maig de 2009._NEWLINE_Des de Gal\xc3\xadcia, participaren en la coalici\xc3\xb3 els partits Frente Popular Galega, i el Partido Comunista do Povo Galego, endem\xc3\xa9s del sindicat Central Unitaria de Traballadores/as (CUT). Va rebre el suport de Ceivar i Nova Esquerda Socialista, los sindicatos y organizaciones Confederaci\xc3\xb3n Intersindical Galega (CIG), Sindicato Labrego Galego, Encontro Irmandi\xc3\xb1o, Movemento Galego ao Socialismo, l\'organitzaci\xc3\xb3 juvenil Assembleia da Mocidade Independentista (AMI) i la formaci\xc3\xb3 N\xc3\xb3s-Unidade Popular._NEWLINE_Tamb\xc3\xa9 diverses personalitats del m\xc3\xb3n de la cultura, sindicalistes o activistes socials catalans criticaren l\'intent d\'il\xc2\xb7legaliztaci\xc3\xb3 per part del Tribunal Suprem.\n_START_SECTION_\nResultats\n_START_PARAGRAPH_\nLa coalici\xc3\xb3 va obtenir 178.121 vots (1,15% dels vots a candidatures) a tota Espanya, sense aconseguir representaci\xc3\xb3. Va ser la setena for\xc3\xa7a m\xc3\xa9s votada i la primera d\'entre les que no van obtenir representaci\xc3\xb3. Dins d\'aquests resultats, 139.981 vots els va arreplegar al Pa\xc3\xads Basc i Navarra (53.241 a Guip\xc3\xbascoa, 52.876 a Biscaia, 23.153 a Navarra i 10.710 a \xc3\x80laba). Va ser la tercera llista m\xc3\xa9s votada a Guip\xc3\xbascoa (amb el 23,89% dels vots a candidatures) i Navarra (amb l\'11,60%) i la quarta a Biscaia (amb 13,05%) i a \xc3\x80laba (11,04%). Aquests vots li van aportar el 78,59% dels vots totals. Als Pa\xc3\xafsos Catalans va obtenir 21.727 vots, i va ser la setena llista. A Castella i Lle\xc3\xb3, on es troba la seu dels dos partits que integraven formalment la coalici\xc3\xb3, va obtenir 1.981 vots (0,18%), i va ser la vuitena llista. A Arag\xc3\xb3, on es presentava amb la marca Iniciativa Internacionalista-Cucha Independentista, va obtenir 957 vots (0,21%), i va ser la vuitena llista m\xc3\xa9s votada._NEWLINE_II va afirmar que no havien obtingut representaci\xc3\xb3 a causa d\'un frau electoral orquestrat per l\'Estat, en constatar diverses irregularitats tant en el dia de votaci\xc3\xb3 com en el recompte electoral.'